  Анжелика Тихонова корреспондент Шарканын Выль арлэсь тодметсэ — Атасэз — лэсьто. Сыӵе уж бордын ёросысь Кибашлыослэн юртазы тыршо. Иворъёсъя «Удмуртия» агентстволы со сярысь вераз юртлэн кивалтӥсез Надежда Фёдорова. «Али милям Кибашлы юртмы Тол Бабайлэн юртаз интыяськемын. Ми ужаськом туристъёсын. Тыршиськом, соос дорысьтымы кыӵе ке син-пель кузьымен мед бертозы шуыса. Озьы арлэсь тодметъёссэ но лэсьтыны малпам», — вераз кивалтӥсь. Солэн кылъёсызъя, Выль ар тодметъёсты лэсьтон сямзы Шарканысь кибашлыослэн туж кемалась кылдӥз ини, ог 25 ар талэсь азьло. Син-пель кузьымъёсты горд сюйлэсь, пулэсь, кызьпу суллэсь, басмалэсь но мукетызлэсь. Котькуд усточи ужаз аслыз кельшись материалзэ кутэ. Малпано ке, арлэн тодметъёсыз Россие Шунды ӝужан палась кунъёсысь вуэмын, соин ик удмуртъёсын воксё герӟаськемын ӧвӧл кадь. Но Надежда Фёдоровалэн та ласянь но валэктонэз вань. «Ми тыршиськом соос удмурт шӧмоесь мед луозы шуыса. Кытӥ ке удмурт пужы пуктӥськом, кудзэ ке удмурт дӥсен дӥсяськом. Маке ласянь ке но удмуртэн мед герӟаськемын луозы шуыса», — вера со. Озьы-а, тазьы-а, но Шарканэ вуылӥсьёс сыӵе киужъёсты шумпотыса басьто, пе.  Тегъёс: Лулчеберет Туризм Шаркан ТолБабай удмуртъёс Выльар кибашлыос  